Odd-Bjørn Hjelmeset

Odd-Bjørn Hjelmeset (sündinud 6. detsembril 1971 Nordfjordeidis) on Norra endine murdmaasuusataja.
Elulugu.
Koolipõlves võistles Hjelmeset ka kergejõustikus. 1996 ja 1999 tuli ta Norra meistrivõistlustel 3000 m takistusjooksus pronksmedalile.
Odd-Bjørn Hjelmeset võistles esimest korda maailma karikasarjas 13. märtsil 1993 Oslos 50 km klassikaetapil ja saavutas kohe 29. koha. Teine MK-etapp 15. jaanuaril 1994 lõppes 70. kohaga 15 km vabastiilis ja kolmas 11. veebruaril 1995 25. kohaga 50 km klassikalises stiilis. Juba oma karjääri algusest saadik on Hjelmeseti tulemused klassikalises stiilis olnud paremad kui vabastiilis.
1996. aastal hakkas Hjelmeset juba järjekindlalt MK-etappe sõitma. 10. veebruaril tuli ta Venemaal Kavgolovos 15 km klassikas 18. kohale, 16. märtsil Oslos 50 km klassikas 14. kohale ja 7. detsembril Šveitsis Davosis 10 km klassikas juba 11. kohale. 11. märtsil 1997 saavutas ta Rootsis Sunnes 1 km sprindis 17. koha ja see oli esimene kord, kui Hjelmeset ka vabastiilis punktikohale jõudis, ühtlasi ka esimene kord, kus ta sprindis osales.
20. detsembril 1997 saavutas ta Davosis 30 km klassikas 7. koha ja 14. märtsil 1998 Oslos jõudis esimest korda esikolmikusse. Vabastiilis tuli ta Norras Heistadmoenis 15 km distantsil 11. kohale, mis oli tema senine parim koht vabastiilis, aga see stiil jäi tal väga ebakindlaks: ta võis vabalt jääda ka kaheksandasse ja üheksandasse kümnesse. Esimese MK-etapi võitis ta 27. novembril 1999 Rootsis Kirunas 10 km klassikalises stiilis. Sama aasta 10. detsembril tuli ta Itaalias Milanos 0,6 km vabatehnikasprindis 4. kohale.
1999. aasta MM-il Austrias Ramsaus sai Hjelmeset esimese medali tiitlivõistlustel: pronksi 10 km klassikasõidus Mika Myllylä ja Alois Stadloberi järel. Järgnenud 25 km jälitussõidus langes ta 17. kohale. Ta võistles veel 50 km klassikamaratonis, mille lõpetas 28. kohaga. Teatemeeskonda Hjelmeseti ei võetud; meeskond saavutas Austria järel hõbemedali.
2001. aasta alguses tuli ta Norra meistriks nii 10 km klassika- kui ka 30 km vabastiilis, saavutas 1. veebruaril Itaalias Asiagos oma elu ainsa vabatehnikastiilis MK-etapivõidu 1,5 km sprindis ja pääses Norra koondisega 2001. aasta Lahti MM-ile. Seal saavutas ta 15 km klassikastiilis pronksmedali rootslaste Per Elofssoni ja Mathias Fredrikssoni järel ning võitis 4×10 km teatekulla koos Frode Estili, Thomas Alsgaardi ja Tor Arne Hetlandiga. Pärast MM-i tuli ta Norra meistriks 1 km vabatehnikasprindis ja tuli 50 km vabastiilis maratonis pronksile.
2002. aasta taliolümpiamängudel USA-s Salt Lake Citys suusatas Hjelmeset end 50 km klassikasõidus jälle pronksile Mihhail Ivanovi ja Andrus Veerpalu järel. 15 km klassikastiilis jäi ta aga 20. kohale ja teatemeeskonda ei pääsenud. Norra teatemeeskond tuli olümpiavõitjaks.
2003. aasta MM-il Itaalias Val di Fiemmes saavutas Hjelmeset 30 km klassikatehnikas ühisstardis 8. koha (Norra sai kolmikvõidu Veerpalu ees). 15 km klassikas tuli ta 10. kohale (Mae oli 2. ja Veerpalu 8.). 10+10 km suusavahetusega sõidu Hjelmeset katkestas (Veerpalu samuti). Norra teatemeeskond tuli maailmameistriks, aga ilma Hjelmesetita.
2005. aasta MM-il Saksamaal Oberstdorfis tuli ta 4×10 km maailmameistriks koos Estili, Lars Bergeri ja Tore Ruud Hofstadiga. Hjelmeset sõitis avavahetust ja lõpetas selle kolmandana üksnes imeväikese kaotusega Nikolai Pankratovile ja Giorgio di Centale. Individuaalselt ta 15+15 km suusavahetusega sõidu katkestas, 1,2 km klassikasprindis saavutas 5. koha. 50 km ühisstardis saavutas ta taas pronksmedali Estili ja Auklandi järel ning Veerpalu ees.
2006. aasta taliolümpiamängudel Itaalias Torinos võistles Hjelmeset üksnes 15 km klassikasõidus, kus saavutas 27. koha. Olümpiavõitjaks tuli Veerpalu. Teatemeeskonnas sõitis Hjelmeset teist vahetust ja seda ebaõnnestunult, saades etapil alles 8. koha. Kaaslased Norra positsiooni mõnevõrra parandasid, aga siiski tuli leppida meeskondliku 5. kohaga.
2007. aasta MM-il Jaapanis Sapporos tuli Helmeset 50 km klassikasõidus lõpumeetritel Estili ees maailmameistriks ja 4×10 km teatesõidus tuli ta kolmandat korda maailmameistriks. Ta sõitis teist vahetust, saades etapil Fredrikssoni järel teise koha. Klassikasprindis saavutas ta 7. koha.
2009. aasta MM-il Tšehhis Liberecis tuli Hjelmeset 15 km klassikadistantsil 15. kohale. Maailmameistriks tuli Veerpalu. Teatemeeskonnas sõitis Hjelmeset avavahetust ning lõpetades selle kolmandana, kaotades Fredrikssonile Rootsist üle minuti ja ka Sami Jauhojärvile Soomest 17 sekundit. Siiski suutis Norra ankrumees Petter Northug Saksamaad edestada, Rootsi jäi kolmeminutilise kaotusega 6. kohale.
2010. aasta taliolümpiamängudel Kanadas Vancouveris võistles Hjelmeset kahel distantsil. Teatemeeskonnas sõitis ta teist vahetust ebaõnnestunult, saades etapil alles 9. koha. Kaaslased tõid talle siiski olümpiahõbeda (Northug edestas lõpuspurdis tšehhi Martin Koukalit). 50 km klassikastiilis ühisstardiga sõidus sai ta 17. koha.
Saavutused.
Maailma karikasarjas.
Hjelmeset osales 140 maailma karikasarja etapil ja jõudis 21 korral esikolmikusse, millest 9 korda võitis etapi. Maailma karikasarja üldarvestuses on tema parim tulemus 2000. aasta 3. koht 586 punktiga.